لیتوانین خاریجی ایشلر ناظیری لیناس لینکویسیوس اؤلکه‌سی‌نین فتح الله چی ترور تشکیلاتی پارالل دؤولت یاپیلانماسینین (فئتو/پ.د.ی) 15 ژوئیه ده حیاتا کئچیریلن دؤولت چئوریلیشی تشببوسونو قینادیغینی و دئموکراتیک سئچیم ایله حاکمیته گلمیش قوروم‌لارلا و تورک خالقی ایله همرای اولدوغونو بیلدیردی .
تورکیه‌نین خاریجی ایشلر ناظیری مولود چاووش اوغلو و لیتوانی خاریجی ایشلر ناظیری لیناس لینکویسیوس باش – باشا و هئیتلرآراسی گؤروشلردن سونرا اورتاق مطبوعات کونفرانسی کئچیردی‌لر.
لینکویسیوس بئله حال‌لاردا موتتفیق‌لرین بیر-بیرینی آنلاماق و بیر-بیرینه دستک اولماق اوچون مطبوعاتا موصاحیبه‌لر وئرمک یئرینه بیر آرایا گلمه‌لری‌نین داها اهمیت‌لی اولدوغونو سؤیله‌یه‌رک: "تورکیه آوروپا اتفاقی‌نین چوخ اهمیتلی طرفداشی، تیجارت طرفداشی و ناتو موتتفیقی‌دیر. بیرلیکده موباریزه آپارما‌لی اولدوغوموز سیناق‌لارلا اوزلشیریک" دئیه دانیشدی.
لینکویسیوس دؤولت چئوریلیشینه جهد گؤستره‌رک دؤولته و دئموکراسی‌یه قارشی سوچ تؤرتمیش شخص‌لرین موحاکیمه اولونماسی‌نین واجیب‌لیگینی وورغولادی.
لینکویسیوس کیچیک اؤلکه اولان لیتوانی‌ین همرای‌لییه اهمیت وئردیگینی قئید ائتدی و تورکیه‌یه بولگه‌نین تهلوکه‌سیزلیگی اوچون ناتوداکی فعالیتی اوچون تشککور ائتدی.
